पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के बढ़ते केसों और अस्पतालों में बेडों की कमी के मद्देनजर रेलवे ने तैयारी शुरू कर दी है। इसके लिए रेलवे के पास तैयार पड़े आइसोलेशन कोच को जल्द ही डिवीजन के अलग-अलग स्टेशनों पर भेजे जाएंगे। बताया जा रहा है कि शुरुआत में लुधियाना, जालंधर और फिरोजपुर रेलवे स्टेशन को 10-10 कोच मिलेंगे। इन 10 कोचों में से 9 में मरीजों का इलाज किया जाएगा। वहीं, एक डिब्बा सेहत विभाग की टीम के लिए होगा। रेल विभाग ने इसके लिए स्टेशन पर आइसोलेशन कोच लगाने के लिए जगह निश्चित कर ली है। वही जिस जगह पर आइसोलेशन कोच को लगाया जाना है, उस जगह पर पानी की पाइप और बिजली उपकरणों को तैयार कर लिया गया है। आइसोलेशन वॉर्ड की तरह बनाए गए इन स्पेशल कोच को डिवीजन के उन चुनिंदा रेलवे स्टेशनों पर भेजा जाएगा, जहां पर करोना के मरीजों की संख्या लगातार बढ़ती जा रही है और अस्पतालों में बेड की कमी हो रही है।
9 कोचों में 180 मरीज किए जा सकेंगे भर्ती
कोचों में मरीजों की देखरेख जिला सेहत विभाग ही करेगा। इनमें दवाइयों से लेकर ऑक्सीजन तक का जिम्मा जिला प्रशासन का रहेगा। बताया जा रहा है कि हर कोच में करीब 20 मरीजों के भर्ती होने की सुविधा है। ऐसे में 9 कोच मिलने से 180 मरीजों के लिए बेड बढ़ाए जाएंगे। ये कोच कोरोना संक्रमित लेवल 1, 2 के मरीजों के लिए ही है। हर कोच में बने बायो टॉयलेट की सुविधा है तो स्वच्छ पेयजल का भी प्रबंध है।
रेलवे ने आइसोलेशन कोच के लिए स्टेशन पर सभी तैयारियां पूरी करने के आदेश दिए हैं। हमने सभी तैयारियां कर ली हैं। जब भी जिला प्रशासन मांग करेगा, तब रेलवे के आला अफसरों की ओर से भेजे गए आइसोलेशन कोच को हम उनके सुपुर्द कर देंगे।
-तरुण कुमार, स्टेशन डायरेक्टर
इधर, लापरवाही: ट्रेनों में आने वाले यात्रियों का नहीं किया कोरोना टेस्ट
ट्रेनों में सूबे में आने वाले यात्रियों का न तो कोरोना टेस्ट किया जा रहा है, न ही उनकी आरटी-पीसीआर रिपोर्ट जांच की जा रही है। ऐसे में बाहरी राज्यों से आने वाले यात्री बिना किसी रोक-टोक के पंजाब के कोने-कोने में जा रहे हैं। इससे संक्रमण फैलने का खतरा है। बाहरी राज्यों से आने वाले यात्रियों की रिपोर्ट निगेटिव होने के बाद ही प्रवेश करने के आदेश पंजाब सरकार ने जारी किए तो रेलवे अधिकारी इसमें कोई रुचि नहीं दिखा रहे।
रेलवे का मानना है कि उनको ऐसी कोई भी हिदायत केंद्र सरकार या रेल विभाग की तरफ से नहीं मिली है कि स्टेशन पर यात्रियों का कोरोना टेस्ट किया जाए या उनकी रिपोर्ट देखी जाए। वहीं, सेहत विभाग मुख्यमंत्री के आदेशों को गंभीरता से नहीं ले रहा। ऐसे में हरियाणा, दिल्ली, यूपी-बिहार और महाराष्ट्र से आने वाली गाड़ियों में रोज 20 हजार यात्री पंजाबभर में तो करीब 8 हजार से ज्यादा यात्री लुधियाना में बिना कोरोना जांच के दाखिल हो रहे हैं।
राज्य सरकार करे सख्ती
रेल अधिकारियों का मानना है कि राज्य सरकार ने ही सख्ती की है। उन्होंने बताया कि बीते साल लॉकडाउन और उसके बाद भी जिला सेहत विभाग के मुलाजिमों की तरफ से ट्रेन के रास्ते बाहरी राज्यों से आने वाले यात्रियों की रिपोर्ट जांच की जाती थी। उन्होंने बताया कि कठुआ, जम्मू, कटरा रेलवे स्टेशनों पर अब भी हर यात्री की निगेटिव रिपोर्ट देखने के बाद ही जम्मू-कश्मीर राज्य की सेहत टीम यात्री को प्रवेश करने की अनुमति दे रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mar_Deva hin_Deva hin_Deva hin_Deva mag_Deva hin_Deva zho_Hant eng_Latn